钦定古今图书集成/明伦汇编/官常典/第711卷 > 刘沉 卫博 皇甫澹
## 钦定古今图书集成/明伦汇编/官常典/第711卷 > 刘沉 卫博 皇甫澹

按《晋书忠义传》：“沉字道真，燕国蓟人也。世为北州名
族。少仕州郡，博学好古。太保卫瓘辟为掾，领本邑大
中正。敦儒道，爱贤能，进霍原为二品，及申理张华，皆
辞旨明峻，为当时所称。齐王冏辅政，引为左长史，迁
侍中。于时李流乱蜀，诏沉以侍中假节，统益州刺史
罗尚、梁州刺史许雄等以讨流。行次长安，河间王颙”
请留沉为军司，遣席薳代之，后领雍州刺史。及张昌
作乱，诏颙遣沉将州兵万人，征西府五千人，自蓝田
关以讨之。颙不奉诏，沉自领州兵至蓝田，颙又逼夺
其众。长沙王乂命沉将武吏四百人还州。张方既逼
京师，王师屡败，王湖祖逖言于乂曰：“刘沉忠义果毅，
雍州兵力足制河间，宜启上诏。”与沉“使发兵袭颙。颙
窘急，必召张方以自救，此计之良也。”乂从之。沉奉诏
驰檄四境，合七郡之众及守防诸军坞壁甲士万馀
人，以安定太守卫博、新平太守张光、安定功曹皇甫
澹为先登，袭长安。颙时顿于郑县之高平亭，为东军
声援，闻沉兵起，还镇渭城，遣督护虞夔率步骑万馀
人逆沉于好畤，接战，夔众败，颙大惧，退入长安，果急
呼“张方”沉渡渭而垒。颙每遣兵出斗辄不利。沉乘胜
攻之，使澹、博以精甲五千从长安门而入，力战至颙
帐下。沉军来迟，颙军见澹等无继，气益倍。冯翊太守
张辅率众救颙，横击之，大战于府门，博父子皆死之，
澹又被擒。颙奇澹壮勇，将活之，澹不为之屈，于是见
杀。沉军遂败，率馀卒屯于故营。张方遣其将敦伟夜
至，沉军大惊而溃，与麾下百馀人南遁，为陈仓令所
执。沉谓颙曰：“夫知己之顾轻，在三之节重。不可违君
父之诏，量强弱以苟全。投袂之日，期之必死。葅醢之
戮，甘之如荠。”辞义慷慨，见者哀之。颙怒，鞭之而后腰
斩。有识者以颙干上犯顺，虐害忠义，知其灭亡不久
也。

===淮南王允〈子秦王郁　汉王迪〉===按《晋书惠帝本纪》：“永康元年四月丁酉，以淮南王允
为骠骑将军。秋八月，允举兵讨赵王伦，不克，允及其
二子秦王郁、汉王迪皆遇害。”

按：《通鉴纲目》：赵王伦以允为骠骑将军，领中护军。允
性沉毅，宿卫将士皆畏服之。知伦秀有异志，谋讨之。
伦志转允为太尉，外示优崇，实夺其兵权。允遂帅国
兵数百人直出，大呼曰：“赵王反，我讨之！”从者左袒。于
是从者甚众，遂围相府。伦与战屡败，死者千馀人。允
结陈于承华门前，中书令陈淮欲应允，言于帝，遣伏
引持白虎幡以解斗。伦子汝阴王虔在门下省，阴与
引誓曰：“富贵当共之。”引乃诈言有诏助淮南王，允不
之觉，开陈受诏，引因杀之，坐允，夷灭者数千人。